Drie sterf in Limpopo-botsing | Maroela Media
Drie sterf in Limpopo-botsing
Drie mense, waaronder 'n voetganger, is Donderdagoggend dood in 'n botsing tussen 'n vragmotor en 'n motor buite Northam in Limpopo.
Athlenda Mathe, woordvoerder van Netcare 911, het gesê die vragmotorbestuurder het glo 'n voetganger raakgery op die R510, sowat 2km van Northam, waarna die vragmotor reg van voor teen die motor gebots het.
Paramedici van Netcare 911 en die provinsiale nooddienste is na die toneel ontbied. Volgens Mathe is die voetganger, die bestuurder van die motor en 'n passasier wat agter in die motor gesit het, in die botsing dood.
Die bestuurder se liggaam moes met meganiese toerusting uit die wrak verwyder word. Die passasier wat voor gesit het, was ook in die wrak vasgekeer en het beserings opgedoen. Nog twee mense is ook in die botsing beseer. Die vragmotorbestuurder is ongedeerd.